Jammerbugt Kommune har besluttet at bruge godt 200.000 kroner på en markedsføringsaftale med Jammerbugt FC.

Jammerbugt FC spiller i landets næstbedste række. Fodboldklubben er ejet af en tysker, der hovedsagligt henter spillere fra det øvrige Europa og Afrika. Nu vil Jammerbugt Kommune bruge skattekroner på en markedsføringsaftale med Jammerbugt FC. En aftale, der betyder, at klubben får godt 200.000 kroner til at brande Jammerbugt Kommune i ni måneder. Det møder kritik fra blandt andre John Bjerg, der er kommunalbestyrelsesmedlem for Nye Borgerlige. -	Det er en forretningsmand, som har købt spillere til at optræde for sig. Der er ikke mange danskere imellem. Jeg kan ikke forstå, at kommunen skal støtte et privat firma. Kommunens opgave er at støtte den lokale befolkning, siger John Bjerg. Også de Konservative og Lokallisten har svært ved at se, hvorfor man har indgået aftalen. Andre europæiske klubber får kommunal støtte Ifølge Klaus Müller, der ejer Jammerbugt FC, som er en overbygning på Jetsmark IF, giver aftalen ganske god mening. -	Hvis du ser på andre europæiske klubber, så er det altid sådan, at de får støtte fra kommunen. Store klubber får store beløb, mens mindre klubber får mindre beløb. Som det er nu, er jeg tilfreds, siger Klaus Müller. Lige nu er truppen på 22 kontraktspillere. Blot én ud af de fem danske spillere er fra lokalområdet. De 17 øvrige er fra flere forskellige europæiske lande og Afrika. -	Det er jo ikke en amatørforening med lokal opbakning, siger John Bjerg. Kommunelogo på ryggen Markedsføringsaftalen, som kommunen har lavet med Jammerbugt FC, indebærer blandt andet, at kommunen får VIP-billetter til hjemmekampene, kommunelogo på beachflag og på ryggen af to spilletrøjer. Borgmesterpartiets Niels Christian Hem (V), mener at aftalen har forholdsvis stor brandingværdi for kommunen. -	Navnet Jammerbugt bliver jo nævnt i både avisen, på tv og i mange andre sammenhænge, siger han. John Bjerg kalder brandingen værdiløs. - Der flytter ikke en eneste borger til Jammerbugt, uanset hvor mange penge kommunen bruger på at få sit logo på ryggen af to afrikanere, siger han. Også sponsoraftaler i andre kommuner Af de godt 200.000 kroner fra kommunen er de 25.000 kroner øremærket til Jetsmark IF´s U 17 og U 19-hold. -	Vi vil gerne sikre, at talentudviklingen også bliver en del af det her hold i fremtiden, siger Niels Christian Hem. Til sammenligning har de to andre nordjyske 1. divisionsklubber, Hobro og Vendsyssel, en sponsoraftale med Mariagerfjord og Hjørring Kommuner på henholdsvis cirka 150.000 kroner og 400.000 kroner om året. John Bjerg mener, at pengene kunne være brugt bedre. -	Vi har ikke engang nok plejehjemspladser, og der er heller ikke aflastningspladser. Hjemmeplejen kører ad hekkenfeldt til, så der skal ikke bruges penge på sådan noget her, siger John Bjerg.